Primarul general Nicuşor Dan susţine că a vrut să facă târg de Paşte anul acesta în Bucureşti, dar proiectul n-a trecut de Consiliul General. ”N-au fost bani, l-am anulat. Să vedem în 2025”, a spus Nicuşor Dan la Prima TV. Întrebat ce găteşte de Paşte, primarul general a răspuns: ”A venit mama soacră la noi şi ne găteşte miel, drob, tot ce vrem noi”.
Primarul general Nicuşor Dan a fost întrebat în emisiunea Insider politic, difuzată sâmbătă la Prima TV, de ce nu a organizat un târg de Paşte în Capitală.
Nicușor Dan, pregătit de Paște
”Am vrut să facem, cel din 2023 a fost foarte frumos, dar n-a trecut proiectul în Consiliu, n-au fost bani, l-am anulat. Să vedem în 2025”, a răspuns Nicuşor Dan.
Primarul general a mai fost întrebat ce găteşte de Paşte. Se pare că de pe masa de sărbătoare nu lipsesc preparatele tradiționale.
”A venit mama soacră la noi şi ne găteşte miel, drob, tot ce vrem noi. De obicei mergem la Făgăraş şi Vaslui câteva zile de Paşte, dar anul acesta, fiind campanie electorală, stăm aici, în familie, cuminţi. Sâmbătă, pe 4 mai, îmi propun să merg la teatru cu copiii.
E o premieră la Teatrul Ion Creangă, pe care tocmai l-am redeschis”, a explicat Nicuşor Dan la Prima TV.